《题赵彦徵画》
宋代·张简

吴兴佳山水，远近蓄清光。
岧峣金盖峰，秀色独苍苍。
烟云互出没，草木生风香。
长桥接回溪，积石倚崇冈。
樵渔识径幽，于以乐深藏。
击鲜列鲂鲤，启翳理松篁。
晨雨况可锄，春泉亦堪湘。
既已长孙子，所愿安是乡。
嗟哉风尘中，何由得尚羊。
赵君钟祁秀，挥洒发奇章。
卷图思旧游，掩抑不能忘。

作者简介：张简，号槎溪（《诗渊》册一页四一○）。今录诗五首。